U-I-310/98
Natisni
Opravilna št.:
U-I-310/98
Datum odločitve:
9. 12. 1999
Objavljeno:
OdlUS VIII, 276
ECLI:
ECLI:SI:USRS:1999:U.I.310.98
Akt:
Zakon o državnem tožilstvu (Uradni list RS, št. 63/94) (ZDT), 10. čl.
Izrek:
Postopek za preizkus pobude za začetek postopka za oceno ustavnosti 10. člena Zakona o državnem tožilstvu se ustavi.
Evidenčni stavek:
Ker pobudnik potem, ko je izpodbijana določba Zakona o državnem tožilstvu med postopkom pred Ustavnim sodiščem prenehala veljati, ni navedel, ali bi se mu v primeru ugotovitve, da izpodbijana določba ni bila v skladu z Ustavo, pravni položaj spremenil, je Ustavno sodišče postopek za preizkus pobude ustavilo.
Geslo:
Ustavno sodišče (ustavnosodna presoja predpisa, ki je med postopkom za preizkus pobude prenehal veljati (47. člen ZUstS).
Državno tožilstvo, specialna skupina tožilcev (za posebne namene).
Pravna podlaga:
Poslovnik Ustavnega sodišča, 1. al. 52. čl.
Zakon o Ustavnem sodišču (ZUstS), 3. odst. 28., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zmago Jelinčič, Ljubljana
Datum vloge:
10. 9. 1998
Vrsta odločitve:
sklep
Vrsta rešitve:
ustavitev
Dokument:
US19818
Dokument v PDF obliki:
U-I-310-98.pdf
116 KB
Prenesite datoteko
U-I-310/98
9. 12. 1999
S K L E P
Ustavno sodišče je v postopku za preizkus pobude Zmaga Jelinčiča iz Ljubljane na seji dne 9. decembra 1999
s k l e n i l o :
Postopek za preizkus pobude za začetek postopka za oceno ustavnosti 10. člena Zakona o državnem tožilstvu (Uradni list RS, št. 63/94) se ustavi.
O b r a z l o ž i t e v
1. Na podlagi izpodbijane določbe Zakona o državnem tožilstvu (v nadaljevanju: ZDT) je smel Generalni državni tožilec Republike Slovenije za obravnavo več zahtevnih kaznivih dejanj ali iz drugih zelo tehtnih razlogov določiti enega ali skupino tožilcev. Ker naj bi določala različno pristojnost državnih tožilcev glede na arbitrarno voljo Generalnega državnega tožilca, dodelitev zadeve specialni skupini tožilcev pa naj bi zaradi pritiska medijev vplivala na ravnanje sodnika in porotnikov v postopku, naj bi bila določba v nasprotju z načelom enakosti pred zakonom (drugi odstavek 14. člena Ustave). Ker posameznik ne ve, kdo je pristojen za pregon, in je zaradi tega v negotovem položaju, naj bi bila določba v nasprotju z jamstvom enakega varstva pravic (22. člen Ustave) in z zahtevo po pravičnem sojenju (6. člen Konvencije o varstvu človekovih pravic in temeljnih svoboščin, Uradni list RS, št. 33/94, MP, št. 7/94 - EKČP). Zaradi svoje ohlapnosti in nedorečenosti naj bi omogočala arbitrarno odločanje, to pa naj bi bilo v nasprotju z načelom zakonitosti delovanja upravnih organov (120. člen Ustave). Svoj pravni interes pobudnik utemeljuje s tem, da je bil zoper njega uveden kazenski postopek, reševanje zadeve pa je bilo dodeljeno posebni skupini državnih tožilcev. Predlaga razveljavitev izpodbijane določbe.
2. O izpodbijani določbi ZDT sta se izjavila Državni zbor in Vlada.
3. Izpodbijana določba ZDT je z uveljavitvijo Zakona o spremembah in dopolnitvah Zakona o državnem tožilstvu (Uradni list RS, št. 59/99 - v nadaljevanju: ZDT-A), to je dne 24. 7. 1999, prenehala veljati. Po določbi 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko v primeru, ko je zakon med postopkom prenehal veljati, niso pa bile odpravljene posledice neustavnosti, Ustavno sodišče ugotovi, da ni bil v skladu z Ustavo. Pobudnik je bil pozvan, naj pove, ali še vztraja pri vloženi pobudi, in naj pojasni, kako bi se v primeru ugotovitve, da izpodbijana določba ni bila v skladu z Ustavo, spremenil njegov pravni položaj. Na pisanje se v danem roku ni odzval. Ker pobudnik ni dal podatkov, potrebnih za nadaljevanje postopka, je Ustavno sodišče postopek za preizkus pobude ustavilo.
4. Ustavno sodišče je ta sklep sprejelo na podlagi tretjega odstavka 28. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen